Ганна Хітрык: У нас выдатныя бацькі. Ёсць майстэрня Тані Галубовіч, зробленая бацькамі, падкрэсліваю. Ёсць Цэнтр дапамогі аўтычным дзецям, у якім я працавала, і ён таксама зроблены бацькамі. Вось калі ўсё гэта зрасцецца з ініцыятывай дзяржаўнай улады, калі будзе зыходзіць ініцыятыва ад іх, а не мы, як дзятлікі, будзем хадзіць і дзяўбці гэтую сцяну, тады ўсё будзе добра. Пакуль жа хлопцы і дзяўчаты збіраюць грошы для таго, каб паехаць вучыцца і працаваць з такімі дзецьмі. Я такім людзям кланяюся, таму што не ўсе яны сутыкнуліся з гэтай праблемай, як я, каб балела і плакала. Яны проста добрыя людзі. Але вельмі патрэбныя магутныя фінансавыя ўліванні. Трэба ўсё перавярнуць і памяняць. Гэта не вырашыць нейкая цётка або дзядзька, а круглы стол на чале з каралём Артурам. Гэта цяжкі крок, але яго неабходна зрабіць. Таму што далей будзе толькі горш. Але я паспрабую зрабіць вельмі шмат у гэтым плане для нашых дзяцей.